Keywords

Summary



Keywords

1. Maksusätted – Õigusaktide ühtlustamine – Aktsiisimaks – Direktiiv 92/12

(Nõukogu direktiiv 92/12)

2. Maksusätted – Õigusaktide ühtlustamine – Käibemaks – Ühine käibemaksusüsteem – Maksustatav summa

(Nõukogu direktiiv 77/388, artikli 27 lõige 5)

3. Maksusätted – Õigusaktide ühtlustamine – Käibemaks – Ühine käibemaksusüsteem – Maksustatav summa

(Nõukogu direktiiv 77/388, artikli 27 lõiked 1 ja 5)

4. Maksusätted – Õigusaktide ühtlustamine – Käibemaks – Ühine käibemaksusüsteem – Maksustatav summa

(Nõukogu direktiiv 77/388, artikli 27 lõiked 1 ja 5)

Summary

1. Direktiiv 92/12 aktsiisiga maksustatava kauba üldise korralduse ja selle kauba valdamise, liikumise ning järelevalve kohta ega proportsionaalsuse põhimõte ei takista liikmesriikidel, kes on kasutanud võimalust nõuda, et nende territooriumil tarbimiseks ringlusse lubatud kaup oleks varustatud maksumärkidega, kehtestamast õigusnorme, milles ei ole ette nähtud aktsiisi summade tagasimaksmine maksumärkidelt, mis läksid kaduma enne, kui need jõuti kinnitada tubakatoodetele, mille jaoks need olid ette nähtud, kui selline kadumine ei ole õnnetusjuhtumi või vääramatu jõu tagajärg ning ei ole kindlaks tehtud, et maksumärgid on hävitatud või muudetud lõplikult kasutamiskõlbmatuks, pannes seega rahalise vastutuse maksumärkide kadumaminemise eest nende omandajale.

Liikmesriigi õigusnormid, mille alusel maksumärkide omandajal oleks õigus taotleda nende hinna tagasimaksmist, tooksid kaasa kuritarvituste ja pettuste soodustamise ohu. Samas on selliste kuritarvituste ja pettuste vältimine just nimelt üks ühenduse õiguse eesmärke. Niisiis aitavad liikmesriigi õigusnormid, mis panevad maksumärkide kadumise korral rahalise vastutuse nende kadumise eest nende omandajale, vältida nende märkide kasutamist pettuse eesmärgil.

(vt punktid 43, 44, 46, resolutiivosa punkt 1)

2. Nõukogu kuuenda direktiivi 77/388 kumuleeruvate käibemaksudega seotud liikmesriikide õigusaktide ühtlustamise kohta artikli 27 lõiget 5 tuleb tõlgendada nii, et teatamistähtajast kinnipidamata jätmist ei saa lugeda selliseks oluliseks menetlusnormi rikkumiseks, mis tooks kaasa hilinenult teatatud erimeetme kohaldamatuse.

Erandit sätestavast olemasolevast meetmest hilinenult teatamisel ei tarvitse olla samasugused tagajärjed kui uuest, nõukogule heakskiitmiseks esitatud erandit sätestavast meetmest teatamata jätmisel. Kuuenda direktiivi artikli 27 lõige 5 ei näe teatamistähtaja rikkumise korral ette mingeid sanktsioone. Lisaks ei ole ettenähtud teatamise eesmärk mitte komisjoni heakskiidu saamine, vaid vastava meetme teadmiseks võtmine ja selle hindamine.

(vt punktid 49–51, resolutiivosa punkt 2)

3. Kuuenda direktiivi 77/388 kumuleeruvate käibemaksudega seotud liikmesriikide õigusaktide ühtlustamise kohta artikli 27 lõikeid 1 ja 5 tuleb tõlgendada nii, et maksumärkide abil käibemaksuga maksustamise erikord on kooskõlas direktiivi nimetatud sätetes ette nähtud nõuetega ning see ei lähe kaugemale sellest, mis on vajalik maksustamismenetluse lihtsustamise eesmärgi saavutamiseks.

Kuuenda direktiivi artikli 27 lõige 1 takistab üksnes selliste meetmete vastuvõtmist, mis võivad olulises ulatuses mõjutada lõpptarbimisetapil tasumisele kuuluvat maksusummat. Samas ei paista nende asjaolude laad, mille korral maksumärkide abil käibemaksu sissenõudmise erikord võib kaasa tuua maksustamise erinevused lõpptarbimisetapil, olevat selline, mis annaks alust asuda seisukohale, et see kord võiks nimetatud summat olulises ulatuses mõjutada.

(vt punktid 57, 58, 60, resolutiivosa punkt 3)

4. Aktsiisi maksumärkide omandamisel tasutud käibemaksusummade tagasimaksmise kohustuse puudumine ei ole juhul, kui need maksumärgid läksid kaduma enne, kui need jõuti asjaomastele toodetele kinnitada, kui selline kadumine ei ole õnnetusjuhtumi või vääramatu jõu tagajärg ning ei ole kindlaks tehtud, et maksumärgid on hävitatud või muudetud lõplikult kasutamiskõlbmatuks, vastuolus kuuenda direktiiviga 77/388 kumuleeruvate käibemaksudega seotud liikmesriikide õigusaktide ühtlustamise kohta ja eelkõige selle direktiivi artikli 27 lõigetega 1 ja 5.

Liikmesriigi õigusnormid, mis panevad maksumärkide kadumise korral rahalise vastutuse nende kadumise eest nende omandajale, aitavad vältida nende märkide kasutamist pettuse eesmärgil. Lisaks ei lähe sellised liikmesriigi õigusnormid kaugemale sellest, mis on nimetatud eesmärgi saavutamiseks vajalik, kuna nad ei välista tagasimaksmise või hüvitamise võimalust teistel asjaoludel, näiteks maksumärkide kadumaminemisel õnnetusjuhtumi või vääramatu jõu tagajärjel.

Lisaks ei kajasta maksumärgid korrektselt väljendudes mitte nende omandaja maksuvõlga, vaid neil on iseseisev väärtus. Seetõttu on põhjendatud, et maksumärkide omandaja kaitseb ennast nende kadumise riski vastu ning kannab vajadusel sellise riski rahalisi tagajärgi, isegi kui see võib teatud tingimustel viia kahekordsele käibemaksuga maksustamisele samade toodete eest.

(vt punktid 62, 63, resolutiivosa punkt 4)